Hoëvlakspan na Mosambiek ná skietery op grensArgieffoto Die afvaardiging wat genl. Solly Shoke, hoof van die weermag, na die grenspos tussen Suid-Afrika en Mosambiek gestuur het om vas te stel presies wat tydens ŉ skietery tussen die weermag en lede van die Mosambiekse grenspolisie gebeur het, het intussen teruggekeer. Brig.genl. Mafi Mgobozi, weermagwoordvoerder, het gesê ŉ voorlopige verslag oor die voorval is saamgestel. “ŉ Hoëvlakspan sal nou na Mosambiek gestuur word om daar met die owerhede te vergader sodat die saak verder ondersoek kan word,” het Mgobozi gesê. Maroela Media het vroeër berig die voorval het Sondag omstreeks 16:00 naby Ndumo, oos van Farazella, op die grens tussen die twee lande gebeur. Suid-Afrikaanse soldate was besig met ŉ roetinepatrollie as deel van grensbeskerming toe die voorval plaasgevind het. Mgobozi het gesê die weermag sal alles binne wetlike perke doen om Suid-Afrika se grense te beskerm en sy grensbeheerverantwoordelikheid na te kom. Dit word in samewerking met ander lande in die Suider-Afrikaanse Ontwikkelingsgemeenskap (SAOG) gedoen. “Plaaslike en Mosambiekse owerhede werk nou saam om SAOG-grense te beskerm teen (onder meer) die smokkel van dwelms, wapens en ander onwettige items,” het Mgobozi gesê. Hy het gesê Suid-Afrika en Mosambiek het hegte bande en die beveiliging van die grens is vir albei lande ŉ prioriteit.